L-orizzont L-orizzont permezz ta' ritratt tgħid li wara erba' xhur u nofs l-attivitajiet esterni ser jerġgħu jieħdu l-ħajja tant li ser jibdew il-marċi brijjużi bl-ewwel wieħed ser jinżamm il-Ħadd filgħodu. It-tieni rapport jispjega li ħafna drabi Daphne Caruana Galizia ma kinitx korretta fl-istejjer tagħha. Dan sostnieh l-eks-kelliem tal-Gvern Kurt Farrugia fil-Qorti. Huwa qal li f'Kastilja kien hemm arja ta' xokk meta nqatlet il-ġurnalista. Rapport ieħor jgħid li grupp ta' 63 immigrant kienu salvati miż-żona ta' tiftix u salvataġġ ta' Malta u ddaħħlu fil-pajjiż wara li sar kuntatt mal-Għaqda Mhux Governattiva Alarm Phone. The Malta Independent permezz ta' ritratt tal-Prim Ministru Robert Abela libes il-maskra waqt il-Summit tal-Unjoni Ewropea tgħid li twarrab il-mod tradizzjonali kif il-mexxejja isellmu lil xulxin minħabba l-imxija tal-coronavirus tant li sellmu lil xulxin bil-minkebb u tneħħa t-tgħanniq u l-bews. Rapport ieħor jispjega li l-eks-Kap tal-Komunikazzjoni tal-Gvern Kurt Farrugia jgħid li malli ħarġet l-istorja tal-Panama Papers, Konrad Mizzi ddeskriva din l-istorja bħala bluff. Ir-rapport jgħid li Konrad Mizzi wara ammetta li kien fetaħ kumpanija fil-Panama bħal Keith Schembri. It-tielet rapport jispjega li l-Assoċċjazzjoni tal-Iżviluppaturi pproponiet li l-isviluppaturi jkunu obbligati li jħallsu l-ispejjeż biex jitqabbad perit minn dawk li ħdejn ir-residenti tagħhom ikun ser isir żvilupp. In-Nazzjon In-Nazzjon permezz ta' ritratt tal-immigranti fuq il-partol boat tgħid li wara l-wasla tal-immigranti l-Gvern ma qal assolutament xejn. Jingħad li bħalissa fir-reġjun tal-Mediterran qed jiżdiedu l-vjaġġi klandestini li qed ikunu kordinati mit-traffikanti tal-bnedmin. Rapport ieħor jispjega li kompliet l-inkjesta dwar l-assassinju tal-ġurnalista Daphne Caruana Galizia fejn Kurt Farrugia jgħid li ra lil Yorgen Fenech darbtejn f'Kastilja possibilment għal-laqgħat ma' Keith Schembri. Farrugia fil-Qorti jgħid li ma kienx jaf li Keith Schembri u Yorgen Fenech kienu qishom aħwa. Rapport ieħor jgħid li l-Ombudsman Anthony C. Mifsud fir-rapport tiegħu li kien preżentat lill-Ispeaker jagħmel analiżi dettaljata tas-sitwazzjoni preżenti fil-pajjiż u anke jindika rimedji biex is-sitwazzjoni tkun irranġata. The Times permezz ta' ritratt ta' Joseph Muscat u martu tgħid li Muscat ma ħallasx huwa għall-vjaġġ li mal-familja tiegħu ħadu Dubai f'Diċembru li għadda minkejja li kien qal lil gazzetta li huwa kien ħalla l-ispejjeż. Minkejja dan il-Kummissarju għall-Istandards fil-Ħajja Pubblika sab li l-eks-Prim Ministru ma kisirx il-kodiċi tal-etika għall-ministri. Rapport ieħor jikkwota lil Kurt Farrugia fil-Qorti fejn spjega li ma hemm ebda post fil-ħajja pubblika għall-persuni li għandhom kumpaniji u strutturi offshore. Farrugia qal li sar ħafna biex tissaħħaħ l-ekonomija taħt Joseph Muscat iżda din kienet imtappna minn interessi mercenarji.